SKRIFTLIG FORESPØRGSEL E-2623/00

af Marjo Matikainen-Kallström (PPE-DE) og Ari Vatanen (PPE-DE) til Kommissionen

(1. august 2000)

Om: Import af renkød fra Kolahalvøen fødevaresikkerhed og oprindelsesbetegnelser

Den omfattende import af renkød fra Kolahalvøen i Rusland har vakt forundring, især i Nordfinland. Kommissionen har ganske vist foretaget en inspektionsrejse til Kolahalvøen, inden importtilladelsen blev givet, men der er også fremover behov for en strengere overvågning end normalt.

Det er afgjort ikke nok bare at tage stikprøver af renkødsprodukter for at garantere kvaliteten af og sikkerheden i forbindelse med renkødet. På grund af de enorme miljøproblemer på Kolahalvøen må der føres særlig streng kontrol med produkter, som fremstilles af kød fra rener, som vandrer frit omkring inden for dette område. EU er nødt til at intensivere sit samarbejde med miljø- og veterinærmyndighederne i Rusland for at indhente så omfattende oplysninger som muligt om kvaliteten af renkødet og fødevaresikkerheden på Kolahalvøen.

Hvordan vil Kommissionen sikre, at renkød, som importeres fra Kolahalvøen, er et lige så trygt alternativ for forbrugerne som renkød af anden oprindelse? Hvilke yderligere skridt vil Kommissionen tage for at øge sit samarbejde med de russiske myndigheder i dette spørgsmål? Vil Kommissionen overveje samme fremgangsmåde for oprindelsesmærkning af renkød, som gælder for oksekød i dag?

Svar afgivet på Kommissionens vegne af David Byrne

(16. oktober 2000)

Der findes en række garantier vedrørende sundhedsstatus og produktionsvilkår for rensdyrkød, der importeres fra Kolahalvøen (Murmansk-regionen). Enhver import af den art skal være ledsaget af et sundheds- og hygiejnecertifikat i henhold til Kommissionens beslutning 97/219/EF af 28. februar 1997 om dyre- og folkesundhedsmæssige betingelser og udstedelse af sundheds- og hygiejnecertifikat ved indførsel af kød af opdrættet vildt og kaninkød fra tredjelande(1). Dette certifikat giver detaljerede garantier for sundhed og produktionsvilkår og er underskrevet af en dyrlæge hos de officielle russiske myndigheder. Rensdyrkød må kun produceres på godkendte bedrifter, der opfylder alle Fællesskabets relevante, lovfæstede krav. Der er i øjeblikket kun én sådan godkendt bedrift, nemlig Norrfrys Production Lovozero i Murmansk.

På importstedet ind i Fællesskabet foretager medlemsstatens veterinære myndigheder dokumentkontrol og fysisk kontrol af attesten og de enkelte partier for at sikre, at de nødvendige standarder er opfyldt.

Kommissionen har til hensigt at foretage endnu en veterinær inspektion i Murmansk-regionen i løbet af første halvdel af 2001 for at se på sundheds- og kontrolsituationen i forbindelse med produktion af rensdyrkød. Rapporten om dette besøg vil blive forelagt for Parlamentet og medlemsstaterne og offentliggjort efter de sædvanlige procedurer.

En af de garantier, der kræves årligt i henhold til Rådets direktiv 96/23/EF af 29. april 1996 om de kontrolforanstaltninger, der skal iværksættes for visse stoffer og restkoncentrationer heraf i levende dyr og produkter heraf og om ophævelse af direktiv 85/358/EØF og 86/469/EØF og beslutning 89/187/EØF og 91/664/EØF(2), er endvidere en overvågningsplan for restkoncentrationer for rensdyrkød fra dette område. Denne plan omfatter overvågning af hormoner, restkoncentrationer af lægemidler og andre forurenende stoffer, såsom tungmetaller eller organiske klorforbindelser for rensdyr, der eksporteres til Fællesskabet.

(1) EFT L 88 af 3.4.1997.

(2) EFT L 125 af 23.5.1996.